stanford-oval/wikipedia huggingface dataset:
חיים זנאתי
ביוגרפיה > קריירה > קריירה בתיאטרון

ב-1998 הופיע לצד ירון לוי סבג במופע הבידור "להישאר בחיים". ב-1999 שיחק במחזמר "בילבי" שכתבה סמדר שיר וביים עופר שפריר. ב-2001 וב-2002 שיחק במחזמר "עמי ותמי" מאת מיכל קליין שביים עופר שפריר. ב-2001 גילם את ארלקינו בהצגה "אדונן של שתי משרתות" מאת אפרים סידון שביים חנוך רוזן בתיאטרון באר שבע. ב-2005 חזר לשחק במחזמר "בילבי" שכתבה סמדר שיר וביים עופר שפריר. ב-2006 שיחק בהצגה "גבירותיי ורבותיי ידיים למעלה" שכתב וביים ליאור כלפון בתיאטרון צוותא. ב-2007 שיחק בהצגה "מֶרֵתי" ("אשתי" במרוקאית) שכתבו ג'קי קבלו ואריק משעלי שגם ביים. ב-2008 שיחק במופע "Glow" שיצר כתב וביים ליאור כלפון. ב-2010 ביים את המחזמר "המכבים" שכתבה נוגה אלגום. ב-2011 שיחק בהצגה "עוד חבר כזה ואבדנו" - גרסה ישראלית למחזה מאת ריי קוני שעיבד וביים זאב רווח. ב-2011 החל להופיע במופע "שבחי ירושלים" של התזמורת האנדלוסית הישראלית. ב-2012 השתתף בהצגה הקומית "ככה זה לא תשובה" אותה כתב איז'ו ליבוביץ' וביימו ליבוביץ' וגולן אזולאי. ההצגה מספרת על בני זוג הנמצאים במשבר נישואין עקב חזרתו בתשובה של הבעל. ב-2013 גילם את הרב יוסף שמש במחזמר חגיגה בסנוקר שעיבד וביים אורי פסטר. ב-2015 שיחק בהצגה "גלות" שכתב וביים רני בלייר בתיאטרון הנגב. שיחק בהצגה "דרושה עוזרת" עם ציפי שביט.
בתיאטרון דימונה שיחק בהצגה "דינה" בתפקיד יהודה שביים רוני ניניו.
בתיאטרון אורנה פורת: גילם את השריף ג׳ון בהצגה ״רובין הוד" בבימוי צביה הוברמן. השתתף בהצגה "מולאן" בבימוי צביה הוברמן בתפקיד המספר. וכן בהצגה "מורה לחיים" בבימוי צביה הוברמן בתפקידים המפקח צבי, הרב, והעבריין ויקטור. על משחקו ב״מורה לחיים״ זכה בפרס הבמה לילדים ונוער לשנת 2020.
ביוגרפיה > קריירה > קריירה בטלוויזיה ובקולנוע

ב-1989 השתתף בסרט "אחד משלנו", כאחד החיילים. ב-1996 גילם רמלאי בסדרת הטלוויזיה "תמונות יפואיות". ב-2000 גילם גמד בסיטקום המצבים "שמש". ב-2003 גילם את עמי הדוור בסרטו של חיים בוזגלו "פגישה עיוורת". ב-2004 גילם את ויקטור מיכאלי בסדרת הטלוויזיה "אדומות"; גילם את אילוז בסרט הקולנוע של אריק לובצקי ומתי הררי "בלאק ג'ק"; והשתתף בסדרת הטלוויזיה "שלווה" שביים חיים בוזגלו. ב-2005 גילם את יהודה קורדובה בסדרת הטלוויזיה "זינזאנה" שביים חיים בוזגלו; גילם מנהל בינגו בסרטו של אייל חלפון "איזה מקום נפלא"; גילם את צ'יקו בסרטו של חיים בוזגלו "דיסטורשן"; ושיחק בסרטם של אריק לובצקי ומתי הררי "החשוד האחרון". ב-2007 גילם את לייזר בסרטו של אורי פסטר "מלך של קבצנים", את ג'וני כהן ב"ג'וליה מיה" ואת מנשה וייס בסדרת הטלוויזיה "הנפילים". ב-2008 גילם את בעל בית המחסה בסדרת הטלוויזיה "האי" וגילם חוקר שב"כ בסרט "סוף שבוע בתל אביב". ב-2009 גילם את איגור, סרסור גרוזיני בסרט חומר למחשבה שביימו עמנואל נקש וסטפן בלאיש, גילם את ג'מאל פאשה דורה (בעל מלון בטורקיה) בסדרת הטלוויזיה "מנדלבאום בלש פרטי", וגילם בחור עם פשקווילים בסרטו של חיים טבקמן "עיניים פקוחות", וגילם אות ג'וני בסרטו של יובל גרנות "ג'וליה מיה". ב-2010 גילם את דניאל מרציאנו בסרטו של חיים בוזגלו "כבוד". בשנת 2011 השתתף בסדרה "רמזור" בתפקיד שלומי. ובסדרה "אורים ותומים" בתפקיד שמואל אלגרבלי אבא של עוז. השתתף בסדרה "שביתה" המשודרת ביס בתפקיד בנדה, מנהל עבודה שנוא. בשנת 2012 גילם חסיד ברסלב בסרט "המשגיחים", בבימויו של מני יעיש ושיחק ב"אליס", סרטה של דנה גולדברג. בשנת 2013 השתתף בעונתה הרביעית של הסדרה "הבורר" בתפקיד דובר, בעלה של אירנה. ב-2013 השתתף בסרט "אנשים כתומים".
בשנת 2014 השתתף כאורח במספר סדרות וביניהם "מתים לרגע", "אחת אפס אפס". באותה השנה גם שיחק בסרט "שושנה חלוץ מרכזי" ובסרטה של תמר ירום, "פנסיון פראכט". ב-2015 שיחק במיני-סדרה "חשודה" בערוץ 10. ב-2016 השתתף בסרט הקולנוע "אבינו". ב-2017 השתתף בסרטו של דורון ערן "רוח חדשה".
בשנת 2019 השתתף בסדרה "התחנה", בסדרה "צומת מילר" בתפקיד אבי כח, בסדרה "רמזור" בתפקיד שלומי ראש עיריית שלומי, ובסרט "ישמח חתני" בתפקיד רחמים שביים אריאל בנבג'י. בשנת 2021 השתתף בסדרה "מותק בול באמצע".
בשנים 2020–2022 השתתף בסדרה "ג'ודה" ששודרה בהוט, בבימוי מני יעיש, בתפקיד איש הזאב הזקן. בנוסף השתתף בסדרה המצליחה מנאייכ.
בשנת 2021 שיחק בסדרה "ישמח חתני" והשתתף בסרט "שמלת השבת של חנה'לה",
הופיע גם בפרסומות שונות להוט, סלקום, דקסמול קולד, רכבת ישראל, המכרז הכפול ומקדונלד'ס.
בשנת 2022 השתתף בסדרה "שנות ה-90" בתפקיד הרב טפירו רב העיר של טירת כרמל. (תפקיד זה שונה מזה שהשתתף בו בסדרה "שנות ה-80"), וגילם דמויות שונות בסדרה "פשע לא מאורגן" שגם יצר ושיחק לצידו של רן לוי.
בשנת 2023 משחק בסדרה "משמר הגבול" שמשודרת בהוט, בבימוי מני יעיש, בתפקיד צ'יקו פחימה, עבריין מוכר מבת ים.
ביוגרפיה > קריירה > קריירת דיבוב

דיבב את המלך ג'וליאן ב"מדגסקר", ובסרט ההמשך "מדגסקר 2" ב-2010 דיבב את גובר בסרט "הדרקון הראשון שלי" ב-2014 חזר לדבב את גובר בסרט "הדרקון הראשון שלי 2" ב-2011 דיבב את נוח בסרט "תזיזו ת'רגליים 2", ובשנת 2012 הוא דיבב שוב את המלך ג'וליאן בסרט "מדגסקר 3: מקרקסים את אירופה", ובספין אוף "הפינגווינים ממדגסקר". בשנת 2016 דיבב את מייק העכבר בסרט "לשיר". בשנת 2017 דיבב את הדמות הראשית בסרט "בייבי בוס".
ביוגרפיה > חיים אישיים

ב-2009 נישא לרוני חן, גרושתו של דודו טופז שחזרה בתשובה, והוא אב לשתי בנות. מתגורר בתל אביב.
לימפומת הודג'קין

| --- | --- |

לימפומת הודג'קין. בין הלימפוציטים הרבים אפשר להבחין בתאי ריד-סטרנברג האופייניים למחלה זו-תאים גדולים עם שני גרעינים
 תחום:  המטולוגיה 
 גורם:  Epstein–Barr virus infection 
 טיפול:  doxorubicin  vinblastine  בלאומיצין  דאקארבזין 
 קישורים ומאגרי מידע
 eMedicine:  article/201886 
 DiseasesDB:  5973
 MeSH:  D006689
 MedlinePlus:  000580
 סיווגים
 ICD-10:  C81
 ICD-11:  2B30 
 ICD-O:  9650/3-9667/3
 
לימפומה על שם הודג'קין, או כפי שנקראה בעבר, "מחלת הודג'קין", היא סוג לימפומה שתוארה לראשונה על ידי תומאס הודג'קין בשנת 1832. היא מאופיינת בהימצאותם של תאים חריגים, ענקיים (אנ'), הנקראים תאי ריד-סטרנברג (אנ'), שמקורם במרכזי נבט לקויים של לימפוציטים מסוג B.
מקורם של תאי ריד-סטרנברג הוא לרוב בלימפוציטים מסוג B, שהפכו לקויים בתהליך שעברו במרכזי הנבט שלהם או לאחריו. במרבית המקרים, הבעיה נובעת מכך שהגנים של נוגדניהם, לאחר שעברו הן רקומבינצית V(D)J והן היפרמוטציה סומטית, אינם מבצעים את תפקידם.
ההיארעות של מחלת הודג'קין נותרת קבועה במהלך השנים האחרונות ולא נראה כי שכיחותה נמצאת בעלייה. במרבית המקרים החולים יציגו בלוטות לימפה נמושות שאינן רגישות למגע, מרביתן באזור הצוואר, מעל עצמות הבריח ובבית השחי. כשליש מהחולים מגיעים לבירור רפואי עם תסמיני חום, זיעה בלילה ואובדן משקל. לעיתים מחלת הודג'קין מתגלה במהלך בירור לחום ממקור לא ידוע, אולם, מצב זה נפוץ בעיקר אצל מבוגרים. מרבית סוג לימפומות הודג'קין שייכים לקבוצה הקרויה Nodular sclerosing (הנקראת כך בשל ההיסטולוגיה של התאים). אצל מטופלים עם חשד למחלה, יש לבצע בדיקה גופנית מלאה, בדיקות דם מקיפות, צילום חזה ו-CT של החזה, הבטן והאגן, כמו גם נטילת ביופסיה ממח העצם. מרבית החולים יעברו גם PET על מנת להעריך האם המחלה התפשטה והאם יש אזורים קולטים של המחלה בשאר המקומות בגוף.
טיפול במחלה ממוקמת מביא לשיעורי ריפוי גבוהים של מעל 90%. חולים עם מחלה ממוקמת ועם פרוגנוזה צפויה טובה, מקבלים טיפול קצר של כימותרפיה ולאחר מכן טיפול הקרנתי (קרינה ברדיותרפיה לאזור). חולים עם מחלה מפושטת יותר או חולים עם סימפטומים הקרויים B-symptoms כגון הזעה בלילה, ירידה במשקל וכדומה- מקבלים טיפול מלא בכימותרפיה. המשלב הנפוץ הוא משלב ABVD, וכן משלב נוסף הכולל mechlorethamine, vincristine, procarbazine ו-prednisone (משלב MOPP). גם שילובים של שני מישלבים אלו אפשריים כמו גם שילובים שונים הכוללים קרינה או טיפול עם מינונים גבוהים. השתלת מח עצם יכולה לרפא מחצית מן החולים שלא מגיבים היטב לטיפול כימותרפי.
אפידמיולוגיה

בניגוד לסוגים אחרים של לימפומות בהם השכיחות עולה עם העלייה בגיל, ללימפומת הודג'קין ישנה עקומת שכיחות דו-מצבית. כלומר, השכיחות המרבית של המחלה מתרחשת עבור שתי קבוצות גיל שונות, האחת צעירה והשנייה מבוגרת. הקבוצה הראשונה היא קבוצת הגילאים שבין 15–35 והשנייה היא גילאי 50 ומעלה. לימפומה זאת שכיחה יותר בקרב גברים.
שכיחות לימפומה זאת היא ארבעה מקרים בשנה על כל מאה אלף איש, המהווה קצת פחות מאחוז מכלל מקרי הסרטן בעולם.
תסמינים

התסמין הנפוץ ביותר הוא קשרי לימפה מוגדלים ללא הרגשת כאב, לרוב באזור הצוואר. גם קשרי הלימפה בחזה מושפעים לעיתים תכופות, מצב אותו ניתן לאבחן בעזרת צילום רנטגן.
תסמין נוסף הוא הגדלה של הטחול בכ 30% מהמקרים, כאשר ברובם לא מדובר בהגדלה מאסיבית. גם הכבד עלול לגדול בכ 5% מן המקרים.
כשליש מהחולים בלימפומת הודג'קין עלולים לסבול מהתסמינים המערכתיים הבאים: חום, הזעת לילה, ירידה במשקל, גרד או עייפות. ירידה במשקל, חום והזעת לילה המאפיינים גם לימפומות שאינן הודג'קין נקראות תסמינים מסוג B.
אבחון

יש לאבחן את לימפומת הוג'קין ולוודא שלא מדובר בסוגים אחרים של סרטן, או בגורם אחר להגדלת קשרי הלימפה כמו זיהומים שונים. הדרך המקיפה ביותר לאבחון היא על ידי ביופסיה. גם בדיקות דם נערכות לשם הערכת תפקודם של איברים מרכזיים, איתור מרבצים לימפטיים, והערכת בטיחות טיפולי כימותרפיה. נהוג להשתמש גם בשיטות הדמיה נוספות, לרוב בטומוגרפיית פליטת פוזיטרונים (PET Scan). כדי לאתר מרבצים לימפטיים נוספים.
שלבי הלימפומה

לאחר אבחון קיומה של הלימפומה ייקבע שלב המחלה. החולה יעבור סדרת בדיקות שתקבענה אילו אזורים בגוף מושפעים. הבדיקות תכלולנה תיעוד של ההיסטולוגיה, בדיקה גופנית, בדיקות דם, צילום חזה, הדמיות CT או MRI של החזה, הבטן ואגן הירכיים, וביופסיית מח עצם (תלוי בשלב המחלה וברופא המטפל). החולה יעבור גם טומוגרפיית פליטת פוזיטרונים (PET Scan). בעבר השתמשו בשיטות חודרניות כגון פיום בטן (לפרוטומיה) המאפשרת סריקה ויזואלית של פנים חלל הבטן במטרה לאתר גידולים. שיטות חודרניות כמו פיום בטן ולימפאנגיומה מבוצעות כיום לעיתים רחוקות, שכן ההתקדמות בשיטות ההדמיה הפכה אותן לבלתי נחוצות.
בהתבסס על הממצאים שיעלו בבדיקות ייקבע שלב המחלה, בסולם בו ארבע דרגות חומרה אפשריות (I-IV) כפי שיפורטו להלן. קביעת השלב תתבסס על השיקולים הבאים:
מספר בלוטות הלימפה הנגועות ומיקומן.
נוכחות בלוטות נגועות מצד אחד או משני צידי הסרעפת.
התפשטות המחלה לאיברים מחוץ למערכת הלימפטית כמו הטחול או הכבד.
כאשר הלימפומה מלווה בתסמינים מערכתיים תתווסף לשלב גם האות B. במקרה של היעדרות תסמינים מערכתיים תתווסף האות A.
שלבי הלימפומה > קביעת השלב של לימפומת הודג'קין

קביעת שלב המחלה נעשית על פי שיטת Ann Arbor Staging System:
שלב I - מעורבות של בלוטת לימפה אחת או של מבנה לימפואידי אחד בלבד (כגון, טחול, בלוטת התימוס, Waldeyer's ring).
שלב II - מעורבות של שתיים או יותר בלוטות לימפה באותו אזור של הסרעפת ובית החזה (המדיאסטינום לצורך זה נחשב אזור אחד).
שלב III - באופן כללי מתייחס למעורבות של בלוטות לימפה משני צידי בית החזה והסרעפת, ומעורבות של מבנים לימפואידים אחרים. סטייג' זה מחולק לשני תתי סטייג'ים:
שלב III-1 - מעורבות של המחלה מתחת לסרעפת (Subdiaphragmatic) המוגבלת לטחול, בלוטות לימפה בשער הטחול, בלוטות לימפה של ה-celiac או בלוטות לימפה פורטליות.
שלב III-2 - מעורבות של מבנים המתוארים ב-III-1, כמו גם מעורבות של בלוטות לימפה פרא-אאורטליות, iliac, mesentery.
שלב IV - מעורבות של איברים מלבד אלו שצוינו לעיל, כולל מעורבות של הכבד ומח העצם.
בנוסף לכך, מקובל כאמור לציין את האות B אם יש תסמינים מערכתיים הכוללים - ירידה לא מוסברת במשקל הגוף מעל 10% במהלך חצי השנה האחרונה, חום לא מוסבר, עקבי או חוזר מעל 38 במהלך החודש האחרון וכן הזעות לילה בחודש האחרון.
פרוגנוזה

בשנת 1998 פורסמו תוצאות מחקר רחב היקף, פרי מאמץ בינלאומי, העוסק בפרוגנוזה לחולי לימפומת הודג'קין שטופלו בשיטה קונבנציונלית. המחקר שבדק תוצאות טיפול בחולים במצב מחלה מתקדם או נרחב, קבע שבעה סמנים פרוגנוסטים שהיעדרם מצביע על סיכוי של 84% לחמש שנים ללא התקדמות של המחלה. קיומו של כל סמן נוסף מוריד את הסיכוי לחמש שנים ללא התקדמות של המחלה ב-7%. חמישה גורמים או יותר מורידים את הסיכויים ל־42 אחוזים. הסמנים שזוהו הם:
רמת אלבומין < 4.0 גרם לדציליטר
המוגלובין < 10.5 גרם לדציליטר
זוויג - זכר
גיל >= 45
שלב מחלה - IV
ספירת תאי דם לבנים < 15,000µl
ספירת לימפוציטים < 600µl או < 8% מסך התאים הלבנים
טיפול

חולים בשלב מוקדם (IA או IIA) מטופלים ביעילות בהקרנות, אם כי גם במקרים אלו נעשה לפעמים שימוש בכימותרפיה. חולים בשלב מתקדם יותר (III, IVA או IVB) מטופלים בכימותרפיה. חולים בכל שלב עם הצטברות מאסיבית בחזה מטופלים בשילוב של טיפול קרינתי וכימותרפיה.
הטיפול הנפוץ ביותר כיום הוא שילוב של כימותרפיה עם ארבע התרופות: אדריאמיצין, בלאומיצין, וינבלסטין ודקרבזין (ABVD). טיפול זה פותח באיטליה בשנות השבעים ונמשך בדרך כלל בין שישה לשמונה שבועות, אך לפעמים גם יותר. טיפול נוסף וחדיש יותר הוא ה"סטנפורד V", שנמשך בדרך כלל מחצית מזמן טיפול ה־ABVD, אך כולל טיפולי כימותרפיה אינטנסיביים יותר ולפעמים גם טיפולי הקרנה.
בעזרת טיפול הולם, מעל 85% ממקרי לימפומת הודג'קין ניתנים לריפוי.
אחוזי ההחלמה הגבוהים אצל חולי לימפומת הודג'קין העלו למודעות תופעה מעוררת דאגה בכל הקשור להשפעות ארוכות הטווח של הטיפולים. השפעות אלו כוללות התפתחות של מחלות לב ריאה, סרטן הדם, לימפומות וגידולים ממאירים נוספים. למעשה, בחלק מהסדרות של החולים שנחקרו, נמצא כי יותר חולים מתו מסיבוכים מאוחרים של הטיפול במחלה מאשר כתוצאה ממוות מהמחלה עצמה. הסיבוכים העיקריים הללו כוללים נזק ללב כתוצאה מהטיפול הכימותרפי וכן ממאירויות שונות נוספות כגון לויקמיה וקרצינומות שונות- מצבים אלו הביאו לכך שמטופלים נמצאים במעקב מספר שנים לאחר הטיפול. כך למשל, נשים צעירות שחלו בהודג'קין וקיבלו קרינה לאזור הצוואר, צריכות לבצע ממוגרפיות במהלך 5–10 שנים לאחר הטיפול. סיבוכים אחרים כתוצאה מהטיפול במחלה ושאינם סרטן כוללים עליה בסיכון למחלות לב קורונוריות כתוצאה מההקרנה לאזור וכן תת פעילות בלוטת התריס. לאור האמור, חולים בשלבים ראשוניים מקבלים כיום טיפולים כימותרפיים מקוצרים והקרנות בעוצמה מופחתת.
בשנת 2011 אושרה לטיפול במחלה התרופה הראשונה מאז 1977,Adcetris, שנמצאה יעילה כשהיא משולבת בפרוטוקול AVD (אדריאמיצין, וינבלסטין ודקרבזין). בנוסף ניתן לטפל במחלה גם בעזרת פרוטוקול MINE.
קדחת פל-אבשטיין

קדחת פל-אבשטיין היא מחלה התוקפת לעיתים אנשים החולים בלימפומת הודג'קין. במהלך המחלה תוקף את החולה חום אשר מתגבר באופן מחזורי ויורד לאחר זמן ממוצע של שבוע או שבועיים.
ראו גם

לימפומה שאינה הודג'קין
הערות שוליים

↑  Hasenclever D, Diehl V. A prognostic score for advanced Hodgkin's disease. International Prognostic Factors Project on Advanced Hodgkin's Disease. New England Journal of Medicine. 1998 Nov 19;339(21):1506-14. PMID 9819449
| --- | --- |
בקרת זהויות :  NLI: 987007562977505171  BNE: XX532884  BnF: cb119618147 (data)  GND: 4127860-4  LCCN: sh85061347  LNB: 000301784  NKC: ph117607 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ישראל דב אודסר

| --- | --- |

 לידה:  1886 ה'תרמ"ו טבריה
 פטירה:  23 באוקטובר 1994  (בגיל 108 בערך) י"ח בחשוון ה'תשנ"ה ירושלים
 כינוי:  "בעל הפתק", "סבא ישראל", "סבא המלך"
 מקום קבורה:  הר המנוחות בירושלים
 מדינה:  ישראל 
 תקופת הפעילות:  ? – 23 באוקטובר 1994 
 השתייכות:  חסידות ברסלב
 רבותיו:  רבי ישראל היילפרין ("קרדונר"), רבי מרדכי חיים סלאנים
 תלמידיו:  אהרון פץ, מאיר ימיני, מוריס שושן, שרון תל צור (שלצר), דניאל אמבש, דוד אבודרה, ישראל דגן, שמעון מטודי, אורי אליאב, ציון ברזילי, הרב ישראל יצחק בזנסון
 בני דורו:  שמואל הורביץ
 חיבוריו:  ספריו
 חתנים:  שמואל קרויזר, ישראל שפר
 
הרב ישראל דב בער אודסר (ה'תרמ"ו 1886 – י"ח בחשוון ה'תשנ"ה 23 באוקטובר 1994) היה מייסד זרם בחסידות ברסלב המבוסס על פתק שסיפר שמצא ובו בין היתר הכיתוב נ נח נחמ נחמן מאומן. מכונה גם "בעל הפתק", "סבא ישראל" ו"סבא המלך".
ביוגרפיה

נולד בטבריה למשפחה של חסידי קרלין. לאחר בר המצווה נשלח ללמוד בישיבת אור תורה שעל קבר רבי מאיר בעל הנס מחוץ לטבריה. שם מצא בפח האשפה ספר "השתפכות הנפש" ללא כריכה, הוא התרשם מאוד מהספר, למד בו בקביעות והחל ליישם את הכתוב בו, בפרט תפילה והתבודדות. הוא לא ידע מי המחבר של הספר. חסיד אחד שראה אותו הוגה בספר אמר לו שהספר הוא מספרי ברסלב ואסור ללמוד בהם ולאחר ויכוח לקח מאודסר את הספר. אירוע זה הביא את אודסר לחפש קרבה לחסידות ברסלב.
בגיל 17 פגש את רבי ישראל היילפרין ("קרדונר"), חסיד ברסלב מצפת שהגיע לטבריה, ששימש עבורו מורה דרך. הוא הפך לחסיד ברסלב והתגורר בביתו של רבי ישראל קרדונר אשר גם עזר לו במימון חתונתו. התגורר בסמוך ובשכנות לרבי מרדכי חיים סלאנים, אשר קירבו ודאג לו לדירת מגורים למרות היותו שייך לזרם חסידי סלונים שהתנגדו לחסידות ברסלב.
בהמשך עבר גם לירושלים כדי ללמוד שם מזקני חסידות ברסלב, ולאחר זמן חזר שוב לעיר טבריה. בסוף ימיו התקבצה סביבו קבוצה של בעלי תשובה חסידי ברסלב והחלו לפרסם את הפתק והנ נח נחמ נחמן מאומן.
הרב אודסר ניהל התכתבות עם הנשיא זלמן שזר ו-32 ממכתביו אליו קובצו לאחר מכן בספר "אב"י הנח"ל".
כ-15 שנים לפני פטירתו החל לפרסם את הפתק, והתראיין בערוצי הטלוויזיה.
נקבר בהר המנוחות בירושלים.
לאחר פטירתו הקימו תלמידיו חברת הוצאה לאור הנקראת "קרן ר' ישראל דב אודסר" המפיצה את ספריו לצד שאר ספרי חסידות ברסלב. תלמידיו הדפיסו מהדורות מלאות יותר של חיי מוהר"ן עם השמטות מכתבי יד ברסלביים.
בשנת 1999 התאגדו כמה מחסידיו והקימו על שמו את היישוב אבי הנחל במזרח גוש עציון על גבול מדבר יהודה.
את דרכו ממשיכות מספר קבוצות, המוכרת שבהן בהנהגת הרב ישראל יצחק בזנסון הפועל בתל אביב.
דעותיו

הרב אודסר ביקר את התמסדותה של חסידות ברסלב סביב רבנים, מה שלדעתו הפך אותה להיות כשאר החסידויות ובכך איבדה את ייחודה. את רבני ברסלב הוא הגדיר כ"מפורסמים של שקר" שאליהם התנגד רבי נחמן. את המקורבים אליו כינה "חברים" והתרחק מכל הנהגה של רבנות. הוא היה ישן עם תלמידיו באותו חדר ושיחותיו נשאו אופי של "שיחת חברים" ששאר המשתתפים נוטלים בה חלק פעיל
ב"אבי הנחל" הוא כותב: "עלינו לשוש ולשמוח לשיר לרנן ולזמר להודות להלל ולשבח לאדון עולם על יום העצמאות יום הניסים והנפלאות אשר עשה ה' עמנו".
הביע תמיכה בהעלאת עצמותיו של רבי נחמן מברסלב לארץ ובשנת 1994 אף הצליח להביא להסכמת נשיאי ישראל ואוקראינה לכך. מאמץ זה נכשל עקב התנגדותם של שאר חסידי ברסלב ואז התבטא: "לא צריכים להשתדל להביא את רבנו לארץ ישראל... אם רבינו היה רוצה היו מסכימים כל הממשלה וכל העולם... הוא לא מתגעגע אחרי הכפירה והפריצות.... רבינו הקדוש אמר לכל הציונים... אני הרבי של ישראל, אבל לא של גויים!".
חסידות ברסלב הממוסדת התנגדה לדרכו, בין היתר בגלל ניסיונו לתאר את עצמו כמחליפו של רבי נחמן.
"הפתק"

הרב אודסר ידוע בשל פתק שמצא בשנת ה'תרפ"ב בין דפי ספר וכלל את הסיסמה "נ נח נחמ נחמן מאומן". הוא האמין שהפתק נכתב אליו בידי רבי נחמן, שנפטר כמאה ועשר שנים קודם לכן, והגיע אליו באורח פלאי, לאחר שהיה שבור כתוצאה מכך שנאלץ לאכול בצום שבעה עשר בתמוז. החולקים טענו שאדם בשם הרב יואל אשכנזי רצה להרגיעו ולשמחו ושם את הפתק בתוך ספריו.
הרב אודסר שמר במשך שנים בסוד את קיום הפתק וסיפר עליו רק לילדיו. כעבור שישים שנים, בהיותו כמעט כבן מאה, סיפר על כך ברבים. השתלשלות העניין היה כך: כשבע שנים שהה רבי ישראל בבית אבות ברעננה בבדידות. במקרה הגיע אהרון פץ למקום, פגש ברבי ישראל שסיפר לו על הפתק ורבי נחמן, ומשם התחיל פרסום הפתק.
אהרון פץ ורבי ישראל הביאו להתקבצות חסידים נוספים סביבו שכל מטרתם היא פרסום הפתק ובעל הפתק ונוצרה הקבוצה אשר חבריה מכונים "נ-נחים". תלמידים אלה כולם חוזרים בתשובה והם מפרסמים את הסיסמה ואת סיפור הפתק.
הקיבוץ בירושלים

מאז פטירתו של רבי ישראל כל ערב ראש השנה מגיעים מאות מחסידיו לקברו, להתפלל ולקבל תיקון מאת הצדיק. את תפילות החג מקיימים החסידים בכותל המערבי ושוכרים דירות ברובע היהודי ועיר דוד.
משפחתו

רבי ישראל דב ואשתו התגוררו ליד רבי ישראל קרדונר ונולדו להם תשעה ילדים. בנו הבכור מת מרעב במהלך מלחמת העולם הראשונה. אחת מבנותיו נישאה לרב שמואל קרויזר. אחד מנכדיו (בן בתו חוה), הוא גיל שפר. שניים מנכדיו, שלמה ומרדכי (מוטי) אודסר, נרצחו בפיגוע ירי במהלך האינתיפאדה השנייה.
ספריו

אב"י הנחל - מכתבים לנשיא זלמן שזר, הספר הראשון יצא לאור על ידי הנשיא שזר ובו 32 מכתבים. התשכ'ט 1969.
כתבי רבי ישראל - מכתבי ר' ישראל קרדונר.
ליקוטי אמונה - מדריך לאמונה חובר על ידי רבי ישראל דב אודסר.
שיחות רבי ישראל - שיכתוב הקלטות בקצרה על ידי אביגדור ומטודי. ראה אור לראשונה בשנת התשנ'ח 1998 <בערך>.
ישראל סבא - עיבוד של הקלטות משיחות בשנותיו האחרונות, [נערך על ידי אריה בן יצחק] ראה אור לראשונה על ידי הוצאת 'קרן רבי ישראל'. שנת הוצאה: ה'תשס"ח 2008.
שמע ישראל - דבריו מהקלטות, [נערך על ידי אריה בן יצחק] ראה אור לראשונה על ידי הוצאת 'קרן רבי ישראל', ירושלים. שנת הוצאה: ה'תשס"ח 2008.
חיי סבא ישראל - [נערך על ידי אריה בן יצחק] ראה אור לראשונה על ידי 'קרן רבי ישראל' שנת הוצאה: ה'תשס"ח 2008.
שיחות מתוך חיי הסבא - תמליל של שיחות מוקלטות [נערך על ידי דניאל אמבש] שנת הוצאה: ה'תש"ס 2000.
שיחות סבא, הוצאת 'ועליך אמרתי', חריש
כתבי רבי נחמן מברסלב - חיבור בין 'קיצור ליקוטי מוהר"ן' ל'ליקוטי תפילות'. ראה אור לראשונה על ידי רבי ישראל דב אודסר. שנת הוצאה: ה'תשמ"ו 1985.
לקריאה נוספת

הסבא - אלבום תמונות, מהחיים הנפלאים של הסבא, הוצאת 'נקודות טובות', ירושלים תשס"ג
זה ינחמינו - מאת תלמידו, הרב ישראל יצחק בזנסון על הפתק ועל קורות חייו של רבי ישראל "עם הוספות רבות וחשיפות", הוצאת 'שיר חדש', מהדורה רביעית תל אביב תשס"ח
הערות שוליים

↑  אני המלך וככה יהיה - רבי ישראל בער אודסר זיע"א מלך המשיח, באתר יוטיוב
↑  יונתן מאיר, גילוי, כיסוי וצנזורה בחסידות ברסלב, מחשבת ישראל 2, אוניברסיטת בן-גוריון בנגב, 2020
1 2  אליעזר באומגרטן, בין מרוקו לאומן: זהויות עדתיות בחסידויות ברסלב, פעמים 131, תשע"ב
↑  ראו מקורות כאן
↑  ישראל סבא, עמוד תד. בעמ' תז שם: "מה שאני קיבלתי במסירת נפש מרבי ישראל (קרדונר) ומכל, ומכל אנשי שלומנו הזקנים, האנשי אמת, לא, לא כמו היום, היום אנשים, אנשים שרודפים פשוט אחרי כבוד וכסף".
↑  מכתב ע"א
↑  "זעזוע בקרב חסידי ברסלב בארץ מפניית הרצוג לקרבצ'וק להעלות עצמות ר' נחמן". נח זבולוני - חצי מאה של עיתונות ירושלמית
↑  שיחות מתוך חיי הסבא, עמודים רצה-רצז
↑  שאילת שלמה • הרב שלמה אבינר • מאמרים >> נ נח נחמ נחמן מאומן, באתר ספרית חוה
↑  סבא ומשפחתו, אתר 'סבא ישראל'
↑  אפרת וייס ועלי ואקד, פיגוע ירי בשומרון: 2 אחים ישראלים נרצחו, באתר ynet, 30 ביולי 2002
| חסידות ברסלב |
| --- | --- | --- |
| אתרים | אומן • ברסלב • קבר רבי נחמן מברסלב |  |
| רבנים | נחמן מברסלב • נתן מברסלב • נחמן מטולטשין • נחמן מטשערין • אברהם חזן • אברהם שטרנהרץ • אלתר טפליקר • ישראל קרדונר • ישראל דב אודסר • לוי יצחק בנדר • שמואל שפירא • גדליהו אהרן קניג • יחיאל מיכל דורפמן • אלעזר מרדכי קניג • יעקב מאיר שכטר • אליעזר ברלנד • אליעזר שלמה שיק • ישראל יצחק בזנסון • שלום ארוש • ארז משה דורון • ניסן דוד קיוואק • יצחק לעזער |  |
| ספרות | ליקוטי מוהר"ן • הספר הנשרף • ספר המידות • סיפורי מעשיות משנים קדמוניות • שיחות הר"ן • מגילת סתרים • ליקוטי עצות • ליקוטי תפילות • ליקוטי הלכות • עלים לתרופה • שבחי הר"ן • חיי מוהר"ן • ימי מוהרנ"ת • משיבת נפש • ספרים נוספים |  |
| קהילות | קהילת ברסלב צפת • ישיבת שובו בנים • מוסדות חוט של חסד • נ נח נחמ נחמן מאומן • השול |  |
| מנהגים | תיקון הכללי • התבודדות • הקיבוץ באומן • ניגוני ברסלב |  |
| --- | --- |
בקרת זהויות :  NLI: 987007266161305171  BnF: cb16244969k (data)  ISNI: 0000 0000 6693 0324  LCCN: nr91009786  SUDOC: 155471449  VIAF: 54002011   WorldCat (עם VIAF): 54002011 
"הפתק" המקורי ובו הססמה "נ נח נחמ נחמן מאומן"
איירבוס A320

איירבוס A321neoLR של חברת ארקיע
איירבוס A320 של חברת בריטיש מידלנד
תא הטייס של ה- A320 בתצורת "קוקפיט מזכוכית" ומערכת טוס-על-חוט דיגיטלית הראשונה מסוגה במטוס אזרחי
מטוס איירבוס A318 של אייר פראנס
איירבוס A321 של אליטליה
אב טיפוס של האיירבוס A320
איירבוס A320 בשירות ישראייר
איירבוס A320 הוא מטוס נוסעים צר-גוף לטווח קצר עד בינוני של חברת איירבוס שמתחרה עם בואינג 737. מטוס ראשון מסוג זה נמסר ללקוח בשנת 1988. המטוס היה חלוץ בשימוש בטכנולוגיית בקרת טיסה בסיוע מחשב במטוס מסחרי, והותקנה בו מערכת טוס-על-חוט דיגיטלית (Digital Fly-By-Wire), לראשונה במטוס אזרחי. המטוס מסוגל להכיל, בתצורה מעורבת (תיירים ועסקים), כ-150 מושבים, ובתצורת מחלקת תיירים בלבד ניתן להתקין בו כ-200 מושבים. כ-9,451 מטוסים ממשפחת ה-A320 נבנו נכון ליולי 2020, ובכך הפך הדגם למטוס הסילון השני הנמכר ביותר בעולם, מיד אחרי מתחרהו, הבואינג 737.
פיתוח

לאחר עליית מחירי הנפט בתחילת שנות ה-70 של המאה ה-20 החל צוות מהנדסים במפעל מטוסים באנגליה לתכנן דגם חדש אשר מטרתו תהיה להתחרות במטוס הנוסעים הפופולרי באותה תקופה, הבואינג 727. הדגם החדש יהיה באותו גודל אך עם שיפורים אשר יחסכו בהוצאות הדלק. לאחר קריסת תעשיית המטוסים הבריטית בסוף שנות ה-70, עבר הצוות לעבוד בחברת איירבוס. עם ההצלחה של מטוס האיירבוס A300 החליטה איירבוס לאמץ את הרעיון החדש ולהתחיל בתכנון מטוס עם צריכת דלק קטנה ככל הניתן. התכנון היה מבוסס על שלושה עקרונות:
שימוש בטכנולוגיית ניהוג דיגיטלית חדישה טוס על חוט המחליפה טכנולוגיות הידראוליות מיושנות וחוסכת משקל רב לעומת הבואינג האנלוגי.
בניית המטוס מחומרים חדישים כולל חומרים מרוכבים לחסכון במשקל.
ניצול מנועי סילון טורבו מניפה חדישים וחסכוניים.
בנוסף, תוכנן המטוס כך שיהיה רחב יותר מהמתחרים ויהיה נוח לנוסעים ולחברות התעופה. התוצאה הסופית הייתה מטוס מהפכני וחסכוני בדלק בכ-50% יותר מהמתחרה הישיר שלו, הבואינג 727.
בניית המטוס פוצלה בין מפעלי איירבוס השונים: באנגליה נבנים הכנפיים בספרד החלק האחורי וגוף המטוס בגרמניה, צרפת ולאחרונה אף בסין כאשר החלקים מוטסים בין המפעלים להרכבה בגרמניה וצרפת. כ-6,000 מטוסי משפחת איירבוס 320 הוזמנו ומהם כ-4000 נבנו. האתגר שהציב המטוס בפני מתחריו גרם לחברת בואינג לתכנן דגמים חדשים וחברות אחרות נסגרו.
דגמי משנה

ה-A320 מהווה בסיס למטוסים מסוג A318, A319 ו-A321. שני הראשונים קטנים יותר מה-A320. ה-A321 לעומת זאת גדול מה-A320 במעט.
הגרסה המתקדמת של המטוס, שהחלה את שירותה במהלך העשור השני של המאה ה-21, מכונה איירבוס A320neo.
במרץ 2017 הודיעה החברה על רצון לפיתוח מטוס חמישי בסדרה זאת לקראת ייצור המטוס ה-10,000.